CELEX: 32017D0810
Language: el
Date: 2017-05-10 00:00:00
Title: Εκτελεστική απόφαση (ΕΕ) 2017/810 της Επιτροπής, της 10ης Μαΐου 2017, σχετικά με παρέκκλιση από την αμοιβαία αναγνώριση, από τη Γαλλία, άδειας κυκλοφορίας για βιοκτόνο που περιέχει βορικό οξύ σύμφωνα με το άρθρο 37 του κανονισμού (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2017) 2935]

12.5.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 121/45
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2017/810 ΤΗΣ ΕΠΙΤΡΟΠΉΣ
   της 10ης Μαΐου 2017
   σχετικά με παρέκκλιση από την αμοιβαία αναγνώριση, από τη Γαλλία, άδειας κυκλοφορίας για βιοκτόνο που περιέχει βορικό οξύ σύμφωνα με το άρθρο 37 του κανονισμού (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου
   
      
         [κοινοποιηθείσα υπό τον αριθμό C(2017) 2935]
      
   
   (Το κείμενο στη γαλλική γλώσσα είναι το μόνο αυθεντικό)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (EE) αριθ. 528/2012 του Ευρωπαϊκού Κοινοβουλίου και του Συμβουλίου, της 22ας Μαΐου 2012, σχετικά με τη διάθεση στην αγορά και τη χρήση βιοκτόνων (1), και ιδίως το άρθρο 37 παράγραφος 2 στοιχείο β),
   Εκτιμώντας τα ακόλουθα:
   
               (1)
            
            
               Η εταιρεία Rütgers Organics GmbH («ο αιτών») υπέβαλε πλήρη αίτηση στη Γαλλία για την αμοιβαία αναγνώριση άδειας κυκλοφορίας που έχει χορηγηθεί από τη Γερμανία για συντηρητικό ξύλου που περιέχει τη δραστική ουσία βορικό οξύ («το προϊόν»). Η Γερμανία ενέκρινε το εν λόγω προϊόν για την προληπτική αγωγή κατά των ξυλοσηπτικών μυκήτων, των εντόμων και των υπόγειων τερμιτών και των τερμιτών ξηρού ξύλου από επαγγελματίες χρήστες.
            
         
               (2)
            
            
               Το βορικό οξύ έχει ταξινομηθεί, σύμφωνα με τον κανονισμό (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου (2), ως τοξικό για την αναπαραγωγή κατηγορίας 1B και, ως εκ τούτου, πληροί το κριτήριο αποκλεισμού που αναφέρεται στο άρθρο 5 παράγραφος 1 στοιχείο γ) του κανονισμού (ΕΕ) αριθ. 528/2012. Σύμφωνα με το άρθρο 5 παράγραφος 2 τρίτο εδάφιο του εν λόγω κανονισμού, η χρήση βιοκτόνου που περιέχει βορικό οξύ περιορίζεται σε εκείνα τα κράτη μέλη στα οποία πληρούται τουλάχιστον ένας από τους όρους που καθορίζονται στην εν λόγω παράγραφο.
            
         
               (3)
            
            
               Η Γαλλία έκρινε ότι δεν πληρούνταν κανένας από τους όρους του άρθρου 5 παράγραφος 2 του κανονισμού (ΕΕ) αριθ. 528/2012 και κοινοποίησε στον αιτούντα, σύμφωνα με το άρθρο 37 παράγραφος 2 του εν λόγω κανονισμού, την πρότασή της να αρνηθεί να χορηγήσει την άδεια κυκλοφορίας στη Γαλλία. Η αιτιολόγηση της εν λόγω άρνησης είναι η προστασία της υγείας και της ζωής των ανθρώπων, ιδιαίτερα των ευπαθών ομάδων, όπως αναφέρεται στο άρθρο 37 παράγραφος 1 στοιχείο γ) του εν λόγω κανονισμού.
            
         
               (4)
            
            
               Ο αιτών διαφώνησε με την προτεινόμενη άρνηση και έκρινε ότι το εν λόγω μέτρο δεν είναι επαρκώς αιτιολογημένο για τους λόγους που προβλέπονται στο άρθρο 37 παράγραφος 1 του κανονισμού (ΕΕ) αριθ. 528/2012. Ως εκ τούτου, στις 6 Οκτωβρίου 2016 η Γαλλία ενημέρωσε την Επιτροπή, σύμφωνα με το άρθρο 37 παράγραφος 2 δεύτερο εδάφιο του εν λόγω κανονισμού.
            
         
               (5)
            
            
               Από τα επιχειρήματα που προέβαλε η Γαλλία, προκύπτει ότι ο κίνδυνος που συνδέεται με τη χρήση από επαγγελματίες χρήστες του προϊόντος, ενώ είναι αποδεκτός σύμφωνα με τα συναφή μοντέλα εκτίμησης έκθεσης, δεν είναι αμελητέος· άλλα συντηρητικά ξύλου τα οποία περιέχουν δραστικές ουσίες που δεν πληρούν τα κριτήρια αποκλεισμού τα οποία αναφέρονται στο άρθρο 5 παράγραφος 1 του κανονισμού (ΕΕ) αριθ. 528/2012 διατίθενται στη γαλλική αγορά για τις προβλεπόμενες χρήσεις του προϊόντος, και ότι το προϊόν μέχρι σήμερα δεν ήταν διαθέσιμο στη γαλλική αγορά. Ως εκ τούτου, η Γαλλία θεωρεί αφενός το προϊόν ως μη απαραίτητο για τον έλεγχο τυχόν σοβαρού κινδύνου για την υγεία του ανθρώπου, την υγεία των ζώων ή το περιβάλλον και αφετέρου ότι η μη χορήγηση άδειας για το προϊόν στη Γαλλία δεν θα έχει δυσανάλογα αρνητικό αντίκτυπο στη γαλλική κοινωνία.
            
         
               (6)
            
            
               Δεν πληρούται κανένας από τους όρους του άρθρου 5 παράγραφος 2 του κανονισμού (ΕΕ) αριθ. 528/2012. Σκοπός του εν λόγω κανονισμού είναι η βελτίωση της ελεύθερης κυκλοφορίας των βιοκτόνων στο εσωτερικό της Ένωσης με παράλληλη εξασφάλιση υψηλού επιπέδου προστασίας της υγείας τόσο των ανθρώπων όσο και των ζώων –ιδίως των ευπαθών ομάδων–, καθώς και του περιβάλλοντος. Οι επαγγελματίες χρήστες υποβάλλονται σε υψηλή έκθεση σε βιοκτόνα επί μακρό διάστημα και εμπίπτουν στον ορισμό των «ευπαθών ομάδων» σύμφωνα με το άρθρο 3 παράγραφος 1 στοιχείο λ) του κανονισμού (ΕΕ) αριθ. 528/2012. Ως εκ τούτου, η Επιτροπή θεωρεί ότι η προτεινόμενη παρέκκλιση από την αμοιβαία αναγνώριση πληροί τον όρο που αναφέρεται στο άρθρο 37 παράγραφος 1 στοιχείο γ) του εν λόγω κανονισμού.
            
         
               (7)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής βιοκτόνων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Η παρέκκλιση από την αρχή της αμοιβαίας αναγνώρισης που προτείνει η Γαλλία για το προϊόν που αναφέρεται στην παράγραφο 2 δικαιολογείται για λόγους προστασίας της υγείας και της ζωής των ανθρώπων, ιδίως ευπαθών ομάδων, όπως αναφέρεται στο άρθρο 37 παράγραφος 1 στοιχείο γ) του κανονισμού (ΕΕ) αριθ. 528/2012.
   2.   Η παράγραφος 1 εφαρμόζεται στο προϊόν που προσδιορίζεται από τον ακόλουθο αριθμό υπόθεσης, όπως προβλέπεται από το Μητρώο Βιοκτόνων:
   
                
            
            
               BC-QC011565-51.
            
         Άρθρο 2
   Η παρούσα απόφαση απευθύνεται στη Γαλλική Δημοκρατία.
   
      Βρυξέλλες, 10 Μαΐου 2017.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  ΕΕ L 167 της 27.6.2012, σ. 1.
   
      (2)  Κανονισμός (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για την ταξινόμηση, την επισήμανση και τη συσκευασία των ουσιών και των μειγμάτων, την τροποποίηση και την κατάργηση των οδηγιών 67/548/ΕΟΚ και 1999/45/ΕΚ και την τροποποίηση του κανονισμού (ΕΚ) αριθ. 1907/2006 (ΕΕ L 353 της 31.12.2008, σ. 1).